UNTZ UNTZ RECORDS: Knightlife - ii 12"
Footage from Ekta Disko.Knightlife - CrusaderBuy full release here.Knightlife myspace__________________________ Magdalene kyk terug op loopbaan met ‘Portret’ | Netwerk24
Magdalene kyk terug op loopbaan met ‘Portret’
Deur AJ Opperman 25 September 2019 16:00
Met die musiekkonsert Portret doen die operasanger Magdalene Minnaar ’n bestekopname van dit wat sy tot dusver in haar loopbaan aangedurf het.
Magdalene Minnaar. Foto: Annene van Eeden
Minnaar en die pianis Maryke Johnson voer dit Donderdag by die Aardklop Nasionale Kunstefees in Potchefstroom op.
“Ek moes kyk wat ek tot op dié tydstip al gedoen het,” sê Minnaar, bekend om haar rolle in die Afrikaanse komiese opera Poskantoor en The Phantom of the Opera.
Sy is ook die regisseur van die musiekspel Calling Me Home wat in 2017 gedebuteer het.
“Portret is vir my so ’n bietjie van ’n manier om tydelik halt te roep. Ek wou die werk uit my loopbaan saamvoeg en kyk wat daaruit spruit en toe ontmoet ek die wonderlike pianis Maryke Johnson. Ons het met musikale idees begin rondspeel en op ’n paar unieke goed afgekom.”
Portret sluit treffers soos “O mio babbino caro” en “Ebben! Ne andrò lontana”, asook “Heimwee”, “The Rose” en “Somewhere Over the Rainbow” in.
Minnaar, wat die rol van Christine in The Phantom of the Opera vertolk het, sing wel iets uit dié musiekspel deur Andrew Lloyd Webber, maar dis nie ’n lied wat haar karakter gesing het nie.
“Dit is ’n verrassing,” sê Minnaar. “Ek was lus om iets nuuts te doen. Niks van Poskantoor is in die konsert nie. Ek sal eerder die produksie in geheel weer wil opvoer as net ’n uittreksel daarvan.”
Sy sing in Afrikaans, Engels, Frans, Italiaans en Duits.
Die saamstel van die produksie was vir Minnaar ’n herinneringsvlug.
“Soveel so dat ek in ou gedigte begin rondkrap het en ontdek het dat ek graag ’n bundel wil uitreik. Ek wil nou kyk wat ek vorentoe wil doen. Die titel verwys beslis ook na ’n selfportret en die produksie herinner my aan die goed wat my inspireer om skeppend te wees.”
Minnaar en Johnson is ook die musiekregisseurs van die produksie wat deur Biblioteek Produksies vervaardig is.
Die vertoning in die kykNET-konservatorium is Donderdag om 12:30. Kaartjies kos R100 tot R140 en duur 50 minute. Bespreek by Ticketpro.
Meer oor: Musiek | Aardklop